Адной з асноўных структур у гэтым шэрагу з’яўляецца ўпраўленне па працы, занятасці і сацыяльнай абароне райвыканкама. Начальнік упраўлення Канстанцін Плікус узняў пытанне браніравання працоўных месцаў для абавязаных асоб на прадпрыемствах і ў арганізацыях. Згодна з сёлетнім рашэннем райвыканкама 46 арганізацый абавязаны браніраваць працоўныя месцы для абавязаных асоб і ў двухдзённы тэрмін паведамляць пра вакансіі ва ўпраўленне. Але многія кіраўнікі наўмысна хаваюць такую інфармацыю, каб не браць на сябе дадатковы клопат па кантролі за абавязанымі асобамі. Шаснаццаць арганізацый раёна адмовіліся ва ўсталяванні брані ўвогуле. Зафіксаваны тры выпадкі, калі такім грамадзянам было адмоўлена ў працаўладкаванні толькі з-за запісу ў пашпарце “абавязаная асоба”. Па апошніх да-дзеных, у банку вакансій упраўлення знаходзіцца 147 працоўных месцаў і толькі 17 падыходзяць людзям без спецыяльнай адукацыі, а для абавязаных асоб заяўлены 3. У 2013 годзе ўпраўленнем былі працаўладкаваны 32 абавязаныя асобы, з іх 7 – па заяўленых вакансіях. Сёлета працаўладкаваны 10 абавязаных асоб, 6 – па вакансіях. Такая ж праблема існуе і з працаўладкаваннем грамадзян, якія вяртаюцца з месцаў пазбаўлення волі.